# Şafak Pavey

Şafak Pavey (Ankara, 10 de juliol de 1976) és una diplomàtica, columnista i política turca que forma part de la Gran Assemblea Nacional de Turquia en representació de la província d'Istanbul per part del Partit Republicà del Poble (CHP). És la primera dona amb discapacitat que ha estat escollida diputada al parlament turc —va perdre el braç i cama esquerres en un accident de tren a Zúric— i és membre del Comitè dels drets de les persones amb discapacitat de les Nacions Unides, que supervisa l'aplicació de la Convenció Internacional sobre els Drets de les Persones amb Discapacitat. Va ser honorada pel Departament d'Estat dels Estats Units el 2012 amb l'International Women of Courage Award.

## Biografia

Pavey va néixer el 10 de juliol de 1976 a Ankara, filla del periodista i escriptor Ayşe Önal. El 1994 es va traslladar a Suïssa amb el seu marit per estudiar art i cinema. El 1996, va perdre el braç i cama esquerres en un accident de tren a Zuric. Un any més tard, es va traslladar a Londres per continuar la seva educació. Va estudiar relacions internacionals a la Universitat de Westminster i va completar els estudis de postgrau a la London School of Economics.
Pavey ha treballat a l'Oficina de l'Alt Comissionat de les Nacions Unides per als Refugiats (ACNUR) com a responsable de les relacions exteriors i ajuda humanitària a països com Algèria, Egipte, Iran, el Líban i Síria. També ha estat portaveu per a l'Europa central a Hongria, pel mateix organisme.
Ha estat columnista del diari setmanal bilingüe turcoarmeni Agos a Istambul, autora de tres llibres, i va treballar amb la Premi Nobel de la Pau Shirin Ebadi en el llibre Refugee Rights in Iran (Drets dels refugiats a l'Iran).
Després de quinze anys vivint a l'estranger, Pavey va tornar a Turquia el 2011 i va encaminar-se cap a la política. Va deixar el càrrec a les Nacions Unides el 2012 i va esdevindre diputada per la província d'Istanbul pel Partit Republicà del Poble; esdevingué la primera membre femenina discapacitada del Parlament turc. Com a part del seu treball parlamentari, és membre del Comitè Parlamentari Mixt UE-Turquia, la Comissió Parlamentària Mixta UE-Turquia, l'Assemblea Parlamentària Euromediterrani del Procés de Barcelona: Unió per la Mediterrània, la Subcomissió Euro-Med d'Energia, Aigua i Medi Ambient, i vicepresidenta i membre dels Grups Parlamentaris d'Amistat de Turquia amb Corea del Sud i Noruega.

## Reconeixements

* Premi Internacional Dona Coratge del Departament d'Estat dels Estats Units.
* Premi Extraordinari de la Jove Cambra Internacional.
* Premi Irwin 2014 de la National Secular Society del Regne Unit.

## Referències

* ↑ «Safak Pavey bio». Office of the High Commissioner for Human Rights. [Consulta: 21 març 2013].
* ↑ «CHP’s Pavey elected to UN committee». Istanbul: Hürriyet Daily News, 13-09-2012. [Consulta: 21 març 2013].
* 1 2 3 «2012 International Women of Courage Award Winners». United States Department of State, 05-03-2012. [Consulta: 21 març 2013].
* ↑ «Events and News 2012 | Embassy of the United States Ankara, Turkey». United States Department of State, 02-03-2012. [Consulta: 21 març 2013].
* ↑ «Clinton praises Pavey’s tireless passion, energy». Istanbul: Hürriyet Daily News, 10-03-2012. [Consulta: 21 març 2013].
* ↑ White, Jenny. «CITIZEN PAVEY». 3 Quarks Daily, 20-06-2011. [Consulta: 21 març 2013].
* ↑ «Q&A: Refugee worker turns a disability into an advantage». UNHCR, 30-11-2007. [Consulta: 21 març 2013].
* ↑ Ebadi, Shirin. Refugee Rights in Iran. Saqi, 2008, p. 4. ISBN 9780863566783.
* ↑ Sussman, Anna. «Firebrand Lawmaker Fights for the Rights of the Disabled». Pulitzer Center on Crisis Reporting, 16-06-2011. Arxivat de l'original el 17 de juny 2016. [Consulta: 21 març 2013].
* ↑ «Safak Pavey of Turkey selected as one of the 2011 JCI Ten Outstanding Young Persons of the World». Junior Chamber International, 2011. Arxivat de l'original el 2014-01-02. [Consulta: 21 març 2013].
* ↑ «Secularist of the Year awarded to Turkish MP, Safak Pavey». NSS, 29-03-2014. [Consulta: 29 març 2014].